
PRIMJERI DNEVNIČKIH ZAPISA IZ RATOVA S 
NAGLASKOM NA DOMOVINSKOM RATU 
1991. — 1995. I ZBIVANJIMA U BJELOVARU 


Vrijeme prolazi, a zaborav kuca na vrata. 
Dnevnik je pogodna utvrda za pokušaj otpora 
i toj prolaznosti i tim otkucajima. 

(Josip Pavičić, ,Ako smo šutjeli, što je ovo? 
Dnevnik 1973./1974./1975.“, Zagreb, 2010.) 


Sažetak 


Uvodno se kao primjeri pisanja dnevnika navode oni svjetski poznatih 
osoba: Anne Frank, Andrća Gidea i Thomasa Manna, zatim od hrvatskih auto- 
ra dnevnik pripadnice ilirskog pokreta Dragojle Jarnević te dnevnici Bjelovar- 
čanina Josipa Pavičića. Za potrebe ove teme napravljen je uvid u dnevnike iz 
Prvoga svjetskog rata, i to Carske i kraljevske Varaždinske pješačke pukovnije 
br. 16 sa sjedištem u Bjelovaru te one Ise Kršnjavog, Ive Vojnovića i Miroslava 
Krleže. U vrijeme Drugoga svjetskog rata osobito se ističe Josip Horvat, zatim 
opet Miroslav Krleža i Vladimir Dedijer, iz čijih se dnevnika donose kratki 
citati. 

Domovinski rat tema je dnevnika dvojice književnika: Antuna Šimunića 
i Stjepana Tomaša iz Osijeka, a Martin Barić donosi zapise onih koji su četiri 
godine napadali Karlovac. Za Bjelovarsko-bilogorsku županiju i njezina rubna 
područja ratna svjedočanstva nalazimo — djelomično u obliku dnevnika — u 
knjigama Nikole Ivkanca i Stjepana Ivanića, a posebno se ističe dnevnik liječ- 
nice Marice Topić Sinjaković. 

Autor u ovom radu svjedoči o zbivanjima u Bjelovaru u vrijeme Domovin- 
skog rata od početka napada na Bjelovar u nedjelju, 29. rujna 1991. i razvoja do- 
gađaja sljedećih dana, i to na temelju zapisa iz knjige Zorana Filipovića Dnev- 
nik smrti 1991. te onih iz svoje vlastite knjige Bjelovarski ratni tjedan — dnevnički 
zapisi 1991., a osvrće se i na tri događaja koja u svojoj knjizi nije registrirao. 

Nakraju se citira ulomak iz dnevnika prognanice iz Vukovara Anice Marić 
u kojemu opisuje zaustavljanje vukovarskog konvoja autobusa u Bjelovaru i 
njezina proživljavanja toga bjelovarskog dana. 

Ključne riječi: Bjelovar; dnevnički zapisi; Prvi i Drugi svjetski rat; Domo- 
vinski rat. 

Uvod 


U predgovoru knjige koja je od svojega prvog objavljivanja prevedena na sve 
svjetske jezike i koja je doživjela doslovno golem broj izdanja (samo na hrvatskom 
i srodnim jezicima između 1969. i 2000. godine objelodanjena je najmanje jedana- 
est puta), a radi se o dnevniku židovske djevojke Anne Frank (puno ime Annelie 
Marie), rođene 1929. godine, jedne od brojnih žrtava nacističkog terora ubijene u 
koncentracijskom logoru Bergen Belsen 1945. u šesnaestoj godini života), vođenom 
od nedjelje, 14. lipnja 1942. pa do utorka, 1. kolovoza 1944. godine, humanitarka i 
političarka Eleanor Roosevelt, supruga jednog od predsjednika SAD-a, napisala je: 
»1o je jedan od najumnijih i najpotresnijih komentara o ratu i njegovu djelovanju na 
ljudska bića“ koji ju je ,učinio intimno grozno svjesnom najvećeg od ratnih zala — 
degradacije ljudskog duha“. A sama Anne uvodno ostavlja zapisanu sljedeću nadu 
obraćajući se dnevniku kao svom najboljem prijatelju: , Nadam se da ćeš mi biti ve- 
lika podrška i utjeha“. 

Ne mali broj velikana svjetske književnosti i kulture pisao je dnevnik, npr. jedna 
od najistaknutijih osoba francuske književnosti Andre Gide ili njemački nobelovac, 
književnik Thomas Mann, koji će 11. veljače 1934. u svom dnevniku napisati — baš 
poput Anne Frank — da su dnevnički zapisi ,često utjeha i pomoć“?. 

U Hrvatskoj, u 19. stoljeću, prva autorica dnevnika, knjige koja nosi upravo taj 
naslov, jest Dragojla Jarnević, učiteljica i spisateljica, ili - kako se sama predstavljala, 
vilirka iz Karlovca“. 

Dnevničke zapise godinama je, od 1887. do 1919., iscrpno bilježio i hrvatski po- 
vjesničar umjetnosti i slikar Izidor (Iso) Kršnjavi, predstojnik Odjela za bogoštovlje 
i nastavu tadašnje Hrvatsko-slavonsko-dalmatinske zemaljske vlade, obuhvaćajući 
i razdoblje Prvoga svjetskog rata. 

Kad je riječ o našim najistaknutijim književnicima, objelodanjeni su dijelovi 
dnevničkih zapisa dubrovačkog književnika Ive Vojnovića, osnivača moderne hr- 
vatske drame (koji je, po kazni koju mu je odredio ban Khuen Hećdervary, radio 1888. 
u Križevcima, a 1889., kao adjunkt I. klase, na sudu u Bjelovaru), iz kojih saznajemo 
da je u nedjelju, 26. srpnja 1914., kada je proglašena mobilizacija, on, kao nepoćudna 
osoba, završio u garnizonskoj tamnici Molo u Dubrovniku*, te, naravno nekoliko 
knjiga dnevnika Miroslava Krleže (koji će u njima ovjekovječiti i svoje boravke u 
Bjelovaru 1905. i 1960. godine). Uz njih navodim još samo novinara, književnika i na- 
kladnika Bjelovarčanina Josipa Pavičića, koji je do sada objelodanio tri knjige svojih 


1 Dnevnik Anne Frank, Mladost, Zagreb, 1990., str. 5. 
2 Thomas Mann, Dnevnici 1933. — 1934., Matica srpska, Novi Sad, 1980., str. 280. 


3 Mirko Žeželj, Gospar Ivo, Centar za informacije i publicitet, Zagreb, 1977. 

dugogodišnjih dnevničkih zapisa“ (zapise za razdoblje 1991. — 1995. još nije objeloda- 
nio, ali - prema informaciji dobivenoj od samog autora — i to važno razdoblje bit će 
ukoričeno u jednoj od sljedećih knjiga njegovih dnevnika). 

Za potrebe ove teme ostvaren je uvid u dvije vrste dostupnih mi dnevničkih 
zapisa: onih koji su pisani po službenoj dužnosti, uglavnom na ratištu, i onih koji su 
pisani iz duboke unutarnje potrebe, zapisa doživljenih i duboko proživljenih doga- 
đaja na ratištima i u opkoljenim i granatiranim gradovima, iz psiholoških razloga, 
ne samo zbog određene katarze njihovih autora već i zbog spontane želje i potrebe 
da sva ta događanja ostanu zapisana perom suvremenika i očevidaca zbivanja kao 
originalan, izvorni dokument jednog vremena (iako se često kod tih drugih subjek- 
tivnost ne može izbjeći). 

Prvotno sam se ograničio isključivo na teme iz Domovinskog rata, međutim, 
zbog istovjetnih događanja, sudbina, proživljavanja i vrlo sličnih svjedočanstava re- 
gistriranih na isti način —iz dana u dan pod nadnevcima, dakle u obliku dnevničkih 
zapisa, neminovno se ukazala potreba za uvidom i u dnevnike iz Prvoga i Drugoga 
svjetskog rata, opise kojih donosim samo kao kratak i nuždan uvod u glavnu temu. 


1. 


Prvi poznati nam službeni ratni dnevnici odnose se na vojno djelovanje pri- 
padnika Carske i kraljevske Varaždinske pješačke pukovnije br. 16 sa sjedištem u 
Bjelovaru u Prvome svjetskom ratu, koje je, najvećim dijelom po službenoj dužnosti, 
vodio pukovnik Raimund Budiner, a nakon njega i nekolicina drugih časnika. Na- 
laze se u Hrvatskom državnom arhivu u Zagrebu, a objelodanjeni su u prijevodu 
na hrvatski u dvije knjige, a u nakladi Državnog arhiva u Bjelovaru. U njima su 
registrirani događaji od 26. srpnja 1914. (,U 1 h pristigla je naredba o mobilizaciji. 
Mobilizacija je za pukovniju proglašena u 5 h 30“ Raimund Budiner) do 23. lipnja 
1918. (,,1395. dan mobilizacije. U klancu umjerena topnička paljba. Satnik je Pokorny 
premješten u 116. pješačku pukovniju“. Berger m.p. bojnik). Urednik tog izdanja, 
ravnatelj bjelovarskog Državnog arhiva Ž. Pleskalt, u predgovorima oba dijela te 
knjige sažeto opisuje ratni put i bitke u kojima su sudjelovali pripadnici spomenute 
pukovnije. (slika 1, 2). 

Ali, pendant njima, vođen istodobno, opisujući iste događaje ali iz pera privatne 
osobe, ratni je dnevnik učitelja u Hagnju i Klokočevcu Đure Radakovića (rođenog u 


“Josip Pavičić, Ako smo šutjeli, što je ovo? Dnevnik 1973./1974./1975., Naklada P.I.P. Pavičić, Zagreb, 
2010.; Isti, Kraj novina. Dnevnik 1976./1977./1978., Zagreb, 2010.; Isti, Ponedjeljak u jutro. Dnevnik 
2005./2006./2007., Zagreb, 2008. 

5 Ratni dnevnik C. K. Varaždinske pješačke pukovnije br. 16, knj. 1 i 2, Državni arhiv u Bjelovaru, 
Bjelovar, 2004. 

Slika 1. Naslovnica Ratnog dnevnika C. i k. 
Varaždinske pješačke pukovnije br. 16 sa 
sjedištem u Bjelovaru tiskanog u Beču 1917. 

Slika 2. Naslovnica prve knjige prijevoda 
rukopisa toga ratnog dnevnika u nakladi 
Državnog arhiva u Bjelovaru iz 2004. 


Rovišću kraj Bjelovara 1885., a umrlom u Daruvaru 1950. godine), koji je bio vojnik te 
pješačke pukovnije. Najprije na cigaretnom papiru, a zatim i u notesu, opisuje ratna 
događanja po datumima, a zatim i osobna proživljavanja kao ratni zarobljenik, od 
proglašenja mobilizacije 26. srpnja 1914. do 28. listopada 1916. (u poglavljima Bitka na 
Drini; Dnevnik zarobljenika; Godina 1916.“ 

Dnevnik Ise Kršnjavog, pod naslovom Zapisci — iza kulisa hrvatske politike, objav- 
ljen je u Zagrebu u dvije knjige 1986. godine. On o ratnim zbivanjima u Zagrebu, 
ponekad opširnije, ponekad šturo, piše npr.: ,Jučer oko podneva jedan je neprijatelj- 
ski zrakoplov nadlijetao grad. Kružio je gotovo cijeli sat povrh raznih četvrti grada, 
izbacivao letke, a zatim je nesmetano odletio.“ (25. lipnja 1918., knj. 2, str. 798). Za- 
tim.: ,Danas, u subotu uveče, pojavila su se posebna izdanja što objavljuju saopćenje 


6 Ratni dnevnik Đure Radakovića“, u: Ratni dnevnik C. K. Varaždinske pješačke pukovnije br. 16, 


knj. 2, str. 270-288. 


7 Iso Kršnjavi, Zapisci. Iza kulisa hrvatske politike, knj. 1 i 2, Mladost, Zagreb, 1986. 

da centralne sile prihvaćaju sve Wilsonove točke i mole za primirje da bi zaključile 
konačan mir.“ (5. listopada 1918., knj. 2, str. 804). Ali 28. listopada 1918: ,,Sada, u pola 
jedanaest noću, odjekuju pojedinačni hici i cijeli plotuni. Bog zna što se događa! Što 
li će nam donijeti sutrašnji dan.“ ( knj. 2, str. 808). 

Što se književnika Miroslava Krleže tiče, on je na određen način utjelovljenje 
i vojnika i građanina, jer je pohađao kadetsku školu u Pečuhu, a zatim glasovitu 
vojnu akademiju Ludoviceum u Budimpešti, iz koje je, prekinuvši studij, pobjegao 
1913. godine. Mobiliziran je 1915. i poslan na istočnoeuropsko bojište, u Galiciju, ali 
tamo ostaje kratko jer zatim, zbog narušena zdravlja, do kraja rata boravi po vojnim 
bolnicama. U svojim novelama prije svega opisuje razdoblje Prvoga svjetskog rata: 
u zbirci pripovijedaka Hrvatski bog Mars (važno je napomenuti da je hrvatsko vojno 
nazivlje koje Krleža upotrebljava u Hrvatskom bogu Marsu ušlo ponovno u uporabu 
s ostvarenjem suverene hrvatske države!) impresivno i vjerodostojno ocrtava ratno 
bezumlje i tragične sudbine hrvatskih domobrana poslanih u klaonicu istočnog bo- 
jišta, tj. u Galiciju — npr. u noveli Bitka kod Bistrice Lesne te u naturalističko-psihološ- 
koj drami u 3 čina U logoru (ili Galicija), u kojoj opisuje zbivanja i proživljavanja hr- 
vatskih časnika na austro-ugarskoj fronti 1916. godine u samo jednoj jedinoj noći. 

Ali u svojim dnevnicima samo se povremeno dotiče i ratnih zbivanja na vrlo 
štur, uzgredan, naravno sebi svojstven, ,krležijanski“ način, kako u vrijeme Prvog, 
tako i u vrijeme Drugog svjetskog rata. Tako 23. rujna 1917. on ratnu atmosferu daje 
naslutiti sljedećim riječima: ,Vraćam se pognute glave, iz daljine topovi. Noću i da- 
nju, danju i noću, topovi iz daljine. U nervima i svijesti.“ 

I tako povremeno kroz cijele dnevničke zapise, tu i tamo dajući naslutiti da se 
radi o ratnom (ne)vremenu Prvoga svjetskog rata. Ali sasvim direktno daje svoje 
mišljenje: ,Ovaj rat kao objavljenje nasilja i slijepe volje (...) ovaj rat je bolest koja će 
zadaviti mnoge smione misli, a konačno, na kraju igre, smione misli zadavit će ovaj 
rat, jer ovo ludilo nije nikakav fermenat, nego najbanalniji kriminal koji spada pod 
udar isto tako banalnih kaznenih zakona.“? 


2. 


Kod M. Krleže nalazimo i zapise iz Drugoga svjetskog rata, uglavnom i dalje 
šturo i ne baš direktno, gotovo ništa od preciznih opisa događaja kao primjerice kod 
Krležina suvremenika, kulturnog povjesničara, publicista i kroničara Josipa Horva- 
ta (autora kapitalnog djela u dva sveska Kulturna povijest Hrvata kroz tisuću godina, 


8 Miroslav Krleža, , Iz davnih dana. Fragmenti dnevnika iz 1916-1917-1918-1919“, Forum, god. XI, 
knj. XXIII, br. 3, Zagreb, 1972., str. 310. 


9 Miroslav Krleža, Dnevnik 1914.-17, NIŠP »,Oslobođenje“ Sarajevo i Izdavačko poduzeće ,,Mla- 
dost“ Zagreb, Sarajevo, 1977. 

Politička povijest Hrvatske, Povijest novinstva Hrvatske 1771. — 1939. i dr.), dijelove čijeg 
dnevnika Preživjeti u Zagrebu 1943. — 1945. citiram, nakon Krleže, u nastavku ovog 
poglavlja. 

Tako 22. lipnja 1942. Krleža navodi: ,Godine 1942. rana je otvorena. Sava ne teče 
više iz Kranjske nego iz Reicha. Reichenburg, Rimske Toplice, Brežice i Krško danas 
su pod svastikom. Kod Samobora je granica njemačkog Reicha. (...)“ 

A 8. srpnja 1942.: ,Ovi dosadni starkelje generali šalju u smrt dnevno čitave ba- 
taljone, regimente, brigade i divizije mladića...“" 

Ali zato ratna zbivanja te iste godine iscrpno opisuje u posebnom poglavlju Ka- 
lendar jedne bitke godine 1942. (str. 273-365) prateći bitku za Staljingrad. U to poglavlje 
uključuje i sudjelovanje hrvatskih regimenti na stranim ratištima u brojnim bitka- 
ma, pod naslovom O hrvatskoj vojničkoj slavi (str. 350-365), i to od vremena carice 
Marije Terezije u 18. stoljeću (dodajem: koja je iz vojno-strateških razloga, prema 
savjetu generala topništva Filipa baruna von Becka, utemeljila Bjelovar 1756. godine 
upravo na ovome mjestu — danas je to zaštićena povijesna jezgra grada). Prema Krle- 
žinu mišljenju, svrha je rata ,nametanje svoje volje, a sredstvo: uništenje protivnika. 
Protivnik je svatko tko se opire našoj volji. Vrlo jednostavno. Kako se to ostvaru- 
je? Ratom. Bitkama. Topovima. Sabljama (...)“. No on se u ovom poglavlju, rekoh, 
uglavnom bavi staljingradskom bitkom. Rijetko o zbivanjima u Zagrebu, o ostalim 
mjestima u Hrvatskoj — ništa... 

I dok su Krležini dnevnici dio književnosti, Horvatovi su, pod naslovom Preži- 
vjeti u Zagrebu 1943. — 1945.", publicistika, prepuni autentičnih, vjerodostojnih po- 
dataka o dnevnim ratnim zbivanjima. Kod Krleže u gomili stranica, rečenica, riječi 
i bezbrojnih podataka teško nalazimo, ali zato lako vadimo, dvije-tri informacije o 
ratu, kod J. Horvata ima ih danomice i teško je izabrati primjer s kojim bih napravio 
paralelu sa stanjem u Domovinskom ratu. Ali, gotovo sve je to slično: i uzbune, i 
preleti aviona, i bombardiranja Sarajeva, Dubrovnika, odlasci u skloništa, strahovi, 
sumnje, nadanja... Nevjerica da je rat prestao... Bjelovar ne spominje. 

Kod Horvata 30. studenoga 1943. nalazimo podatak da ,u Sarajevu, jučer bom- 
bardiranom, ima oko 800 žrtava, mrtvih, teško i lako ranjenih, 68 kuća srušeno. Dan 
prije bombardirani Zadar, Šibenik, Dubrovnik, odnosno Lapad. Gotovo nigdje nisu 
pogođeni vojnički ciljevi.“ I zaključno se pita: ,Uostalom, što je danas vojnički cilj?“ 
(str. 21). 

Ali, u istom dnevniku bilježi 17. travnja 1944. (str. 93) simptomatičan podatak: 
,Beograd je jučer zaista bombardiran, i to nekoliko puta. Sokolić je čuo da su u Be- 


10 Miroslav Krleža, Dnevnik 1933-42, NIŠP ,Oslobođenje“ Sarajevo i Izdavačko poduzeće ,,Mla- 
dost“ Zagreb, Sarajevo, 1977. 


1 Josip Horvat, Preživjeti u Zagrebu. Dnevnik 1943. — 1945., Sveučilišna naklada ,Liber“, Jugosla- 


venska akademija znanosti i umjetnosti i Nakladni zavod Matice hrvatske, Zagreb, 1989. 

ogradu ljudi pljeskali u kinu kad se prikazivao žurnal o bombardiranju Zagreba. 
Mržnja u dušama bit će najteža posljedica rata kod ljudi.“ 

Iz ovog razdoblja, razdoblja Drugoga svjetskog rata, u ovome mi je trenutku 
poznat još samo dnevnik Vladimira Dedijera, srpskog povjesničara, publicista i 
političara, neposrednog sudionika ovoga rata koji u svom dnevniku samo jednom 
spominje Bjelovar, i to u utorak, 24. ožujka 1942., nalazeći se u Foči: ,,(...) Uveče smo 
išli kod zarobljenih domobrana. Ima ih oko 60, većinom seljaka iz okolice Bjelovara, 
Sarajeva i nešto iz Dalmacije. (...) Ovi od Bjelovara kažu “da su se komunisti u njiho- 
vom kraju tukli s ustašama i ubili šest-sedam'.“"? 


3. 


Vladimir Stojsavljević svojim je romanom Ljetni dnevnik rata prvi koji je - iako 
bez uvriježenih dnevničkih nadnevaka — ocrtao ratnu atmosferu u Zagrebu 1991. 
godine. 

Književnik Antun Šimunić, Đurđevčanin koji je tada bio zaposlen u knjižnici 
Kliničkog bolničkog centra Osijek, a s kojim sam u to ratno doba gotovo danomice 
razgovarao telefonom i izmjenjivao pisma (a ne SMS poruke — mobitele u to vrijeme 
još nismo imali!) i čijim sam citatom iz jedne od njegovih upućenih mi razglednica 
započeo i svoj bjelovarski ratni dnevnik, svoj je dnevnik također iz 1991. godine, od 
utorka, 25. lipnja do srijede, 10. srpnja, objavio na dva mjesta: najprije u Hrvatskoj 
književnoj smotri ,Ognjište“, a zatim 1992. godine u knjizi Sto hrvatskih pisaca (92. 

Dnevnik književnika Stjepana Tomaša s dirljivim naslovom Moj tata spava s an- 
đelima koji je najprije objelodanila zagrebačka Mladost 1992. godine, dvije godine ka- 
snije doživio je i svoje ponovljeno, nadopunjeno izdanje, objelodanjeno u nakladnič- 
koj kući Alfa pod naslovom Mali ratni dnevnik. U njemu obrađuje stanje i težak život 
u vrijeme Domovinskog rata krajem ljeta i ujesen 1991. godine (piše: , Moram zavr- 
šiti ovaj dnevnik iz opkoljenog /ali neosvojenog/ grada“ — također se radi o Osijeku, 
nap. M.M.). Ovo izdanje s razlogom je uvršteno u obveznu školsku literaturu.“ 

Među dnevnicima koje navodim u ovom članku posebno se ističe (ili bolje re- 
čeno — odudara!) samo jedan koji mi je u ovom trenutku poznat, jer je pisan s ,one 
druge strane“. To je Radna beležnica zapovjednika Teritorijalne obrane tzv. Republike 
Srpske Krajine, tj. načelnika sigurnosti 5. brigade Teritorijalne obrane Vojnić. Ti se 


12. Vladimir Dedijer, Dnevnik (drugo izdanje), Beograd, 1951., str. 88. 


153. Antun Šimunić, Ratni dnevnik iz Osijeka, Ognjište, hrvatska književna smotra br. 3, Karlovac, 


1991., str. 37-41; isti, Ratni dnevnik iz Osijeka, u: Sto hrvatskih pisaca “92, Matica hrvatska Zapre- 
šić i Croatia Press Multimedia Zagreb/Bonn, Zaprešić i Zagreb, 1992. 


4 Stjepan Tomaš, Moj tata spava s anđelima. Dnevnički zapisi, Mladost, Zagreb, 1992. (nadopunjeno, 


ponovljeno izdanje pod naslovom Mali ratni dnevnik, Alfa, Zagreb, 1994.). 

službeni dnevnički zapisi odnose na područje Karlovca, događaji su nanizani po 
datumima, uglavnom tijekom cijele 1992. godine. Objelodanjeni su u knjizi Martina 
Barića Ratni dnevnici komšija, koja sadrži i zapovijedi, planove napada, fotografije, 
razne zapise te detaljan popis pripadnika svih srpskih paravojnih postrojbi koji su 
pune četiri godine napadali Karlovac." U trenutku pisanja ove knjige — prema rije- 
čima samog autora u našem nedavnom telefonskom razgovoru (u petak, 16. svibnja) 
— ova je građa bila privremeno smještena u Državnom arhivu u Karlovcu, a danas 
se čuva u Hrvatskom memorijalno-dokumentacijskom centru Domovinskog rata u 
Zagrebu. 


4. 


Tako dolazimo na ovo naše područje, područje Bjelovarsko-bilogorske županije i 
njezina rubna, susjedna područja, tj. mjesta izložena ratnim razaranjima, koja samo 
spominjem u kontekstu objavljene, raspoložive literature, odnosno objelodanjenih 
knjiga s temom ratnih dnevničkih zapisa s osobitim osvrtom na zbivanja u Bjelo- 
VaTu. 

Poglavlje Opis bojnog djelovanja po nadnevcima dnevničke, zapravo bilješke iz raz- 
doblja 13. listopada 1991. — 29. prosinca 1991., te pojedina poglavlja koja su precizno 
datirana i mogu imati karakter dnevnika nalaze se u knjizi sjećanja na Domovin- 
ski rat Nikole Ivkanca.“ Radi se o službenim podatcima koje je trebalo registrirati. 
Knjiga je prepuna službenih dopisa, fotografija i novinskih članaka, ali se istodobno 
radi — kako će sam autor navesti - o memoarskim zapisima. Podatci se odnose na 
napade zrakoplova na Daruvar, Sirač i širu okolicu, a navode se i oni o pakračkoj 
bojišnici. Izvješća s prve crte bojišnice autor je, kao zapovjednik, slao kako Kriznom 
štabu Ministarstva unutarnjih poslova Republike Hrvatske i kriznom štabu zapad- 
noslavonsko regije tako i Kriznom štabu Policijske uprave bjelovarske (Bjelovar se u 
toj knjizi spominje 38 puta). 

Zapovjednik 105. brigade Hrvatske vojske brigadir Stjepan Ivanić u svojoj knji- 
zi Da se ne zaboravi — 105. brigada HV-a u Domovinskom ratu 1991. — 1992. objavio je 
svoja sjećanja, zapažanja i ocjene, a djelomično i dnevničke zapise, od osnutka te 
bjelovarske brigade do završetka njezina ratnog puta na bojištima zapadne i istočne 
Slavonije.“ 
15_Martin Barić, Ratni dnevnici komšija, Gradska knjižica ,Ivan Goran Kovačić“ Karlovac, Karlo- 
vac, 2009. 


Nikola Ivkanec, Moja sjećanja. Domovinski rat “91.-'95. Glina — Daruvar — Pakrac, Čazma, Daruvar, 
Pakrac, str. 144-145. 


Stjepan Ivanić, Da se ne zaboravi — 105. brigada HV-a u Domovinskom ratu (1991. — 1992.), Udruga 
105. brigade HV-a, Bjelovar, 2006. 


16 


17 

Liječnica Marica Topić Sinjaković u svojim zapisima Tri moja pakla: bila sam li- 
ječnica u ratu — crtice iz dnevnika opisuje zbivanja i svoju aktivnost uglavnom na po- 
dručjima Pakraca, Lipika, Kusonja... A 22. kolovoza 1991. ostavlja i svoj intimni za- 
pis o razlozima pisanja svog dnevnika: ,Nisam ja Ana Frank, ali želim sačuvati od 
zaborava sve ove prekrasne ljude, ove crtice povijesti koju su stvarali ti golobradi, 
nenaoružani dečki, sa srcem velikim kao nebo koje su ugrađivali u slobodu ove naše 
lijepe domovine, moje domovine, domovine svih dobrih ljudi.“ 

Ali u tom istom dnevniku, pod nadnevkom 29. rujna 1991., kada se nalazi u Ča- 
kovcu, nema ni riječi o napadu na Bjelovar (ne vjerujem da se o tome nije saznalo i u 
Čakovcu, jer ta je vijest objavljena i u udarnom dnevniku HTV-a). Jedino 6. prosinca 
iste godine kaže: ,Ali mi smo bili tu, za naše Lipičane, za naše Pakračane, za naš Bje- 
lovar (istaknuo M.M), Požegu, Pitomaču, Križevce, Garešnicu, za Daruvar, Kopriv- 
nicu, Varaždin, Kutinu, Samobor, Zagreb, za našu Hrvatsku, za sve njene branitelje. 
Bili smo liječnici — dragovoljci. OVO POSVEĆUJEM SVIMA NJIMA.“ 

No postoji osoba koja u svom dnevniku kojim je 1991. godine obuhvatila zbi- 
vanja u cijeloj Hrvatskoj, svugdje gdje se osobno i pogibeljno našla, zatomivši sve 
strahove, izvješćujući za strane medije s brojnih ratišta u Hrvatskoj, opisuje i svoj 
doživljaj Bjelovara 29. rujna 1991. 

To je Zoran Filipović koji je u svojoj potresnoj knjizi svjedočanstava Dnevnik smr- 
ti 1991., u prvog godini agresije na Hrvatsku, opisao 29. rujna 1991. i svoje putovanje 
puno neizvjesnosti od Vukovara preko Nuštra, Đakova i Donjeg Miholjca, odakle je 
krenuo put Zagreba morajući proći kraj Bjelovara (slika 3). O tome piše uglavnom 
kratkim odsječnim rečenicama, ali jezgrovito, sljedeće: 

»Nismo imali nikakvih problema na putu. Do Bjelovara. Kada smo se pribli- 
žili Bjelovaru, u zraku sam osjetio miris baruta. Jak, oštar miris izgorenog baruta. 
Prosto je rezao nosnice kada bih udisao. Nešto se dogodilo. Nešto veliko. Policijske 
patrole koje srećemo uz put ništa ne znaju, ili neće da kažu. U Bjelovar se ne može, 
nego moramo zaobilaziti. Da nemam djecu sa sobom, istražio bih što se događa. 
(...)? Stoga je krenuo dalje, prema Zagrebu... 

Na takav je tjeskoban način naš grad doživio jedan — uvjetno rečeno — slučajni 
prolaznik, koji je svoj put morao odmah nastaviti dalje. I bio je u pravu: nešto se 
dogodilo. Zaista nešto veliko. Oštar miris baruta koji je osjetio bio je miris — ako već 
ne samoga pakla — a ono njegova predvorja, u kojemu smo se našli tu, na zemlji, svi 
mi... Jer toga datuma ujutro, poput brojnih drugih gradova i mjesta u Hrvatskoj, i 


18. Marica Topić Sinjaković, ,Tri moja pakla: bila sam liječnica u ratu — crtice iz dnevnika“; u knjizi 
M. Curka Moji suborci. Domovinski rat 1990. — 1995., Grafocentar, Zagreb, i UDVDR Bjelovar, 
Bjelovar, 2008., str. 390-428. — Isto i u knjizi M. Curka, Mi smo htjeli. Domovinski rat 1990. — 1995, 
str. 15-47. 


1 Zoran Filipović, Dnevnik smrti 1991., Naklada Zoro, Zagreb - Sarajevo, 2006., str. 112. 

Slika 3. Naslovnica knjige Dnevnik smrti 1991. Zorana Filipovića 


Bjelovar je bio napadnut! Kao ratni povjerenik za zaštitu spomenika kulture tadaš- 
njeg Ministarstva kulture i prosvjete Republike Hrvatske svojim sam fotoaparatom 
odmah idućeg jutra registrirao kobne učinke pokušaja razaranja našega grada; s 
dvanaest različitih strana u Hrvatskoj tražili su me da im pošaljem te fotografije (uz 
fotografije glasovite hrvatske fotografkinje Marije Braut, koja je svojim objektivom 
ovjekovječila razorne učinke eksplozije skladišta streljiva na Barutani, te Đure Đeri- 
ja, Senke Budimir i Predraga Kovača, npr.), a opisi ratnih zbivanja u Bjelovaru obje- 
lodanjeni su u nekoliko zbornika, časopisa i novina. U jednom od svojih tekstova 
odgovorno sam napisao da je naš grad u tome jednom jedinom danu nametnutog 
nam rata stradao više negoli neki drugi hrvatski gradovi, izloženi agresiji dulje vri- 
jeme. Bezumni čin uništavanja ovoga grada i ugrožavanja života njegovih stanovni- 
ka kao i pokušaj zatiranja njegova kulturno-povijesnog naslijeđa uslijedio je nakon 

bezuspješnih pregovora civilnih vlasti s predstavnicima Jugoslavenske narodne 
armije, koji su bili upriličeni s namjerom da vrlo jak garnizon vojske, opskrbljen ve- 
likom količinom teškog naoružanja i prepunim skladištima oružja i streljiva, mirno 
napusti Bjelovar (kako je to primjerice bilo izvedeno u susjednoj Koprivnici). 

Poput Zorana Filipovića, i sam sam bio jedan od onih koji su iz dana u dan po- 
mno vodili ratni dnevnik (ili poput spomenutog književnika Antuna Šimunića, koji 
mi je 4. rujna 1991. iz Osijeka pisao: ,,Jučer je cijeli Osijek imao bezumni, razaralački 
ratni dan, kada skoro nitko nije išao na posao. S baranjske strane, s Vinkovačke ceste 
i iz vojarne u gradu tučen je Osijek više sati... Pakao kuca na vrata Osijeka.“ Odgo- 
vorih mu: ,Ina vrata Bjelovara, dragi moj Antune! Na vrata koja su baš njima uvijek 
bila širom otvorena...“ 

I zaista, otvorilo se grotlo toga pakla, a zbivanja sam opisao u svom ratnom dnevni- 
ku od 29. rujna do 9. kolovoza 1991., u knjizi pod naslovom Bjelovarski ratni tjedan. Dnev- 
nički zapisi 1991. kojemu je jedan od dvojice recenzenata bio upravo Z. Filipović" 


5. 


Moj dnevnik pisan je iz dana u dan za vrijeme ratnih zbivanja u Bjelovaru po- 
čevši s nedjeljom, 29. rujna. Ne znam, zapravo, ZAŠTO sam ga počeo pisati, to je bilo 
gotovo nesvjesno, javila se spontano duboka unutarnja potreba da vlastite doživljaje 
i proživljavanja spontano zapišem, bez želje i volje da se ti zapisi objave. Ali, nedugo 
zatim dogodilo se upravo suprotno, jer je tadašnji urednik odmah prihvatio moje 
tekstove koji su u jedanaest nastavaka objelodanjeni u lokalnom Bjelovarskom listu, 
u mojoj rubrici Pogled u sadašnjost, koja je spontano nastavljena nakon rubrike Pogled 
u prošlost. Ali pouzdano znam KAKO sam pisao tu dnevničku prozu i što sam pri 
tome osjećao, tj. kako sam se osjećao cijelo to vrijeme, zabrinut za svoju obitelj, koja 
je stanovala na dvije lokacije u gradu. 

Nakon toga, ovaj je dnevnik objelodanjen u časopisu za književnost, kulturu 
i druga društvena zbivanja Rusan" s fotografijama koje sam snimio odmah rano 
ujutro sljedećega dana, a koje su bile razasute u cijelom tom broju časopisa pod na- 
slovom Ranjeni Bjelovar. Dvadeset godina kasnije jedan se ulomak našao u predgo- 


20. Mladen Medar, Bjelovarski ratni tjedan. Dnevnički zapisi 1991., Grad Bjelovar, 2011. 


21 Predstavio ju je zajedno s tadašnjim zapovjednikom Kriznog štaba Bilogorsko-podravske re- 


gije Stjepanom Budinskim u okviru programa upriličenog u povodu Dana grada Bjelovara u 
rujnu 2011. godine. U knjizi je prvi put objavljen i raspored postrojbi u obrani Bjelovara prema 
rekonstrukciji S. Budinskog te rekonstrukciji zapovjednika obrane grada brigadira Josipa To- 
mšića. Nakon njezina predstavljanja u Velikoj dvorani Gradskog muzeja, svečano je na prvom 
katu muzeja otvoren stalni postav Domovinskog rata. 


22 Mladen Medar, Bjelovarski ratni tjedan, u: Rusan, časopis za književnost, kulturu i druga 


društvena zbivanja, br. 2-3, Ogranak Matice hrvatske Bjelovar, Bjelovar, 1992., str. 79-90. 

voru kataloga izložbe 20. obljetnica Domovinskog rata 2011. godine? i nakraju, sljedeće 
godine, objavljen je kao drugi dio knjige Bjelovarski ratni tjedan. Dnevnički zapisi 1991. 
Zašto drugi? 

Naime, koncipirao sam je kao svojevrsnu trilogiju, tj. u tri glavna poglavlja: Pro- 
log, Bjelovarski ratni tjedan i Epilog. U Prologu dajem kulturno-povijesni okvir radi bo- 
ljeg upoznavanja grada, njegove prošlosti i sadašnjosti (isključivo na temelju brojnih 
vlastitih radova o našemu gradu), kako bi se vidjelo kakav je to grad i kakve je to ljude 
agresor htio uništiti. Drugi dio središnja su zbivanja, tj. Bjelovarski ratni tjedan — od 
29. rujna do 9. listopada 1991. (tu sam u naslovu poglavlja i u kazalu učinio nehotičnu 
pogrešku koja je i otisnuta u knjizi, napisavši ,kolovoza“ umjesto listopada — jedan 
od mojih prijatelja, psihijatar, kojeg također spominjem u knjizi i koji je, nažalost, 
prerano umro, protumačio je to kao logičan, nesvjestan poriv da događaje vratim 
u razdoblje prije napada na Bjelovar i njegova razaranja!). L nakraju, treći dio knjige 
nosi naziv Epilog, u kojemu sam objelodanio statističke podatke o oštećenim spo- 
menicima kulture u Bjelovaru kao ratni povjerenik za zaštitu spomenika kulture 
tadašnjeg Ministarstva kulture i prosvjete Republike Hrvatske (slika 4). 





Slika 4. Jedna od uništenih obiteljskih kuća na Vojnoviću, u tadašnjoj ulici JNA 
(iz knjige Mladena Medara, 1991., str. 79) 


23 Mladen Medar, Uvodna riječ, u: Uz 20. obljetnicu Domovinskog rata (katalog izložbe), Gradski 
muzej Bjelovar, Bjelovar, 2011., str. 2-7. 

I zaista, uz danas pokojnog prof. Eduarda Špoljara (čija je recenzija, napisana 
već u kolovozu 1992., objelodanjena u uvodnom dijelu knjige) nisam mogao imati 
boljeg i mjerodavnijeg drugog recenzenta — Zorana Filipovića, s kojim sam na odre- 
đeni način zajedno proživljavao one trenutke napada na Bjelovar 29. rujna, kada je 
svatko od nas bio na ,,svojoj“ strani barijere, koju on nije uspio svladati i ući u grad. 
I da smo tada znali da se tu nalazimo, obojica ,tako blizu a tako daleko“, mogli 
smo kroz tu u tom trenutku nepremostivu barijeru pružiti jedan drugome ruku... 


6. 


Postoje tri detalja (dva prije pokušaja razaranja grada i jedan nakon što je oslo- 
bođen) koja nisam opisao u svom dnevniku, jer se nisu dogodila u vremenskom 
okviru kojim sam obuhvatio zbivanja u Bjelovaru, što mi je dan-danas krivo. Ali, 
eto, sada je prigoda da to ispravim, tj. nadopunim! 


1) Dok se još nije ništa činilo tako drastičnim, jednoga poslijepodneva grad su 
nadletjela dva zrakoplova Jugoslavenske narodne armije (MIG-ovi?). Njihove prije- 
teće prelete nikada neću zaboraviti. Jer u niskom, brišućem letu našli su se, jedan iza 
drugoga sasvim nisko u mom dvorištu, u Franjevačkoj ulici, gdje smo tada stano- 
vali, a njihovi zvukovi doslovno su me ,prikovali“ u fotelju., tim više što je rigajući 
plamen iz stražnjeg, ispušnog dijela motora drugog zrakoplova liznuo prozor do 
dvorišta, odnosno do ulice na istočnoj strani! Nevjerojatna, nestvarna, nikada do 
tada doživljena, paklena scena! Naglo su se tada uzdigli, prije no što su došli do 
visoke ulične ograde od opeke. I nestali u smjeru istoka... 


2) Uzbune danima prije napada... Toga dana zaurlale su sirene. Ulicama koje 
su u trenu opustjele trčao sam na kupalište po suprugu, koja je tamo, sunčajući se, 
zaspala dubokim snom ništa ne sluteći. Trčeći, jedva sam se, teško dišući, probijao 
kroz zgusnuti zrak, tjeskoba se spustila na grad poput guste magle, strah je bio goto- 
vo opipljiv, trčeći činilo mi se da idem polako, prepolako, kao u usporenom filmu... 
Kad sam napokon stigao, kupalište je bilo gotovo potpuno pusto, tamo se nalazila 
samo ona! Naravno, vratili smo se kući... 


3) Osobito me godinama mučio jedan događaj, koji mi je često bio pred očima, 
ali - unatoč povremenom porivu — nisam ga stavljao na papir. I najednom — otkrio 
sam ga u jednom drugom dnevniku! Iragajući za građom koja bi mi poslužila da 
što više osnažim temu koje sam se prihvatio, ne bez emocija ustanovio sam da je 
jedan od tih događaja u literaturi ipak registriran! Opisala ga je prognanica Anica 
Marić iz Vukovara pod naslovom Ratni dnevnik, 31. svibnja — 18. studenoga 1991., koja 
se nalazila u jednom od autobusa (danas živi u Rovinju). Objelodanjen je u izdanji- 
ma Hrvatskog memorijalno-dokumentacijskog centra Domovinskog rata u Zagrebu 
2008. godine pod naslovom I Dom umirovljenika bio je meta. A. Marić i sama je autorica 

dva ratna dnevnika: prvi, opširniji, nosi jednostavan naslov Ratni dnevnik, a drugi, 
opsegom manji, ali sadržajnijega i znakovitijega naslova Putovanje srpskim putovima 
zastrašivanja na određeni način predstavlja rasplet onoga prvog. 

Naime, kada je bjelovarska 105. brigada preuzela obranu u istočnoj Slavoniji, s 
prve linije fronte, iz Nuštra, počelo je sklanjanje stanovnika, poglavito majki s djecom. 
I u Bjelovar su povremeno dolazili konvoji autobusa, pa je u đačkom domu tada otvo- 
rena ambulanta za zbrinjavanje, i opet poglavito majki s djecom. Najprije su dolazili 
na korzo, ali ih je uskoro policija počela preusmjeravati u školsku sportsku dvoranu, 
gdje su bili zbrinjavani (tamo sam se susreo i s dr. Klobučićem, ali i osobom s kojom 
sam surađivao cijelo vrijeme rata baveći se zaštitom spomenika kulture: liječnikom dr. 
Janom Galusom, Nizozemcem, pripadnikom europskih promatrača ,,u bijelom“). 

Bijah svjedokom njihova (prvog?) dolaska: jednoga jutra na korzu se pojavio kon- 
voj autobusa, punih žena, djece i starijih muškaraca. Autobusi su imali registracijske 
tablice VK. Lica prestrašena, ispaćena... Atmosfera jesenska, maglovita... Izašavši iz 
autobusa, zaustavio me jedan stariji čovjek pitajući za WC. Uputio sam ga u zgradu 
,Croatia“ osiguranja ne uspjevši s njim razgovarati. Došao sam do kraja Trga Eugena 
Kvaternika kadli je velikom brzinom, u svom privatnom automobilu, ozbiljna lica, 
blijed, gotovo bez kapi krvi u licu, iz Strossmayerove ulice na korzo velikom brzinom 
jurio hitajući im u pomoć dr. med. Špiro Klobučić, koji je tada bio, kao rukovoditelj 
Djelatnosti opće medicine, član Kriznog štaba Medicinskog centra Bjelovar. I sam spo- 
minje da je ,padom Vukovara došlo i u Bjelovar mnogo autobusa s prognanicima, 
koji su bili smješteni u Domu umirovljenika i Športskoj dvorani, gdje je bila otvorena 
privremena ambulanta, sve do odlaska prognanika na slobodni dio Hrvatske“.* 

Rekoh, nikada tu scenu, koja mi je ostala trajno u sjećanju ali potisnuta u podsvi- 
jest da bi u određenim trenucima burno ,izvirila“, nisam opisao. 

Jer, u studenome 1991. godine, kada je Bjelovar već bio izvan opasnosti koja mu 
je prijetila do 29. rujna, autorica spomenutog dnevnika, koja je bila u jednom od au- 
tobusa, taj je događaj u svom dnevniku u petak 22. studenoga 1991. iscrpno opisala. 
Radilo se o jednom kasnijem konvoju u kojemu su bile samo žene i djeca, kad su 
muškarci već završili u logoru. Ovdje citiram samo one ključne, dramatičnije trenut- 
ke njihova boravka toga dana u Bjelovaru: 

»Oko 7,00 sati u jutro stigli smo u Bjelovar. Kiša je prestala padati. Kad smo stali 
na semaforu, vozač je otvorio vrata da se malo provjetri jer smo sigurno nesnosno 
zaudarali. Djeca su išla u školu i kad su čuli da smo iz Vukovara, ulazila su u auto- 
bus i davali nam svoj džeparac, a oni koji su već kupili užinu za taj dan dijelili su 


2 Špiro Klobučić, Djelatnost Opće medicine tijekom Domovinskog rata (1991. — 1995.), Bjelovarski 
zbornik 6 (posvećen 150. obljetnici bolnice u Bjelovaru 1845. - 1995.), Matica hrvatska Ogranak 
Bjelovar i Opća bolnica Bjelovar, Bjelovar, 2003., str. 261. — Isto i u knjizi M. Curka Sjećanja na 
Domovinski rat 1990. — 1995., Bjelovar — Zagreb, 2010., str. 45 (ali pod naslovom Primarna zdrav- 
stvena zaštita u Domovinskom ratu). 

nam hranu jer su mislili da smo gladni. Našim bakama bile su pune oči suza. Nije 
dugo trajalo i došli smo u Bjelovar pred športsku dvoranu ili neki društveni dom, 
ne znam točno. Uglavnom prostorija u koju smo ušli bila je prazna i imala je binu. 
Tamo je bio gradonačelnik Bjelovara (bio je to Stanislav Pavlić. Međutim, povijesna 
je činjenica da je prvi gradonačelnik od 1993. bio Josip Kurtak, a Pavlić je još bio 
Predsjednik skupštine općine Bjelovar — nap. M.M.) s nekoliko ljudi. Zaželio nam je 
dobrodošlicu u Bjelovar i rekao nam da su nam vrata Bjelovarčana otvorena te da 
nas dočekuju otvorena srca. Kazali smo mu da se zahvaljujemo, ali da mi želimo u 
Zagreb. Odgovorio nam je da se prvo malo odmorimo od puta, a on će zvati nekoga 
i Zagreb (tada je gradonačelnik Zagreba bio Bjelovarčanin, glumac Boris Buzančić — 
nap. M.M. i prenijeti mu naše zahtjeve. Složili smo se s tim. Trebalo nam je napokon 
malo pravog odmora. . (...) 

Nešto poslije 12,00 sati pojavio se gradonačelnik pokušavajući nas uvjeriti da je 
za nas bolje da ostanemo u Bjelovaru nego da idemo u Zagreb. Oglušio se na razloge 
koje smo spominjali, a koji su nas tjerali u Zagreb, u jednom trenutku kada je graja 
žena bila najjača, uzviknuo je: ,Nemate vi zeleno svjetlo za Zagreb.“ Nastao je tajac 
u dvorani. Nismo mogle vjerovati da nam je to rekao. Pitala sam ga tko je njima u 
Zagrebu dao zeleno svjetlo da tako iznevjere Vukovar. Nije mi mogao odgovoriti, a 
mi smo istoga časa krenule prema autobusima. Sjedile smo u autobusima oko sat vre- 
mena, a onda su nam došli kazati da nema vozača autobusa jer su jako umorni i otišli 
su svojim kućama odmoriti se. Bilo je već oko 16,00 sati poslije podne jer su natezanja 
i međusobno nadmudrivanje s gradonačelnikom i njegovim ljudima predugo trajala. 
Odmah nakon obavijesti da nema vozača u autobuse su nam počeli ulaziti građani 
Bjelovara koji su tu bili gotovo cijeli dan i Željeli nas prihvatiti u svoje domove. Molili 
su nas da ostanemo u Bjelovaru, no nakon što smo im objasnile što zapravo želimo, 
složili su se snama uz napomenu da kad sve obavimo u Zagrebu, dođemo ponovno 
u Bjelovar. Obećale smo da ćemo sigurno doći u Bjelovar. Čekale smo još možda pola 
sata i pošto se vozači nisu pojavili dogovorile smo se da ćemo u Zagreb krenuti pješice. 
Imale smo još toliko snage da tih šezdesetak kilometara prijeđemo pješice. Uzele smo 
najnužnije, zapravo mlađe žene nisu ni imale puno prtljage. Žene s djecom odlučile 
su ostati. Krenuli smo, a Bjelovarčani su stajali s jedne i druge strane ceste i plakali 
ispraćajući nas. Odjednom se ispred nas stvorio gradonačelnik u vozilu i rekao nam 
da se vratimo u autobuse. Vozači su se pojavili, a gradonačelnik nas uvjerava da će nas 
voziti za Zagreb. Krenuli smo odmah. Bjelovarčani su nam pljeskali i pozdravljali nas 
uzdignutim rukama i pokazujući dva prsta u obliku slova ,V“5. 


25. Anica Marić, ,Ratni dnevnik, 13. Ožujka — 18. Studenoga 1991., u knjizi: Grad je bio meta: bolnica, 
Dom umirovljenika... (Agresija Srbije, odnosno JNA i srpsko-crnogorskih snaga na Republiku Hrvat- 
sku i srpska okupacija Vukovara 1991), Hrvatski memorijalno-dokumentacijski centar Domovin- 
skog rata, zagreb, 2008., str 222-226. 

Na kraju ovog članka, uz izvore i literaturu koji su korišteni za temeljnu temu, 
donosim i popis literature, kako službene i povijesne, tako i popis nekoliko književ- 
nih djela koja općenito govore o ovoj problematici, tj. ratnim zbivanjima na području 
Bjelovarsko-bilogorske županije (Bjelovaru, Daruvaru, Garešnici, Grubišnom Polju 
i Čazmi), na graničnim područjima s našom županijom (Pakracu, Lipiku, Kusonja- 
ma) te na bojišnicama istočne i zapadne Slavonije, gdje je u borbama sudjelovala i 
bjelovarska 105. brigada Hrvatske vojske. 

U zaključku još jednom citiram dio Krležinih misli (ovdje već navedenih u većoj 
cjelini) o ratu i njegovoj besmislenosti: 

»(--) Ovo ludilo nije nikakav fermenat, nego najbanalniji kriminal koji spada 
pod udar isto tako banalnih kaznenih zakona.“ Ipak, primjerenija riječ od riječi kri- 
minal za to je ipak — zločin. Činjenica je to koja se može i mora primijeniti na sve 
ostale ratove, pa tako — gotovo cijelo stoljeće kasnije — i na brutalnost agresora u 
obrambenom nam Domovinskom ratu, vođenom od 1991. do 1995. godine. A ratni 
dnevnici — uza svu ostalu, sve brojniju literaturu o tom razdoblju hrvatske povijesti 
— s podatcima o događanjima i sudbinama njihovih autora i onih koji su opisani u 
tim knjigama“ ostaju kao trajno, dragocjeno svjedočanstvo o nečemu što se nikada 
više ne smije ponoviti. 


2. Vidjeti npr. niz od dvadesetak dokumentarnih knjiga autora Davora Runtića pod zajednič- 
kim naslovom Junaci Domovinskog rata. Ratne priče iz Domovinskog rata, u izdanju ,Neobične 
naklade“ Vinkovci — Šibenik. U njima se opisuju i sudbine nekoliko junaka Domovinskog 
rata iz Bjelovara i s bjelovarskog područja. U knjizi Očenaš iz Hrvatske, koju je priredila pje- 
snikinja i novinarka Đurđica Ivanišević (, Teovizija“ Zagreb, 1996.), sabrani su i objelodanjeni 
eseji istaknutih osoba iz javnog kulturnog, znanstvenog, književnog, umjetničkog, političkog, 
vjerskog i drugih vidova života u Hrvatskoj, među njima tekst Majde Glavašević, supruge 
glasovitog Vukovarca Siniše Glavaševića, liječnice Vlaste Lederer, majke poginulog TV snima- 
telja Gordana Lederera, kardinala Vrhbosanske nadbiskupije Vinka Puljića, bibličara franjevca 
Bonaventure Dude, don Branka Sbutege, svećenika, humanista i borca za manjinska prava Hr- 
vata Boke kotorske, Zorana Filipovića, ratnog fotografa i novinara, tada suradnika najpozna- 
tijih svjetskih agencija, zatim prvorazredno svjedočanstvo Ivice, hrvatskog gardista (prezime 
mu nije objelodanjeno jer je u vrijeme bilježenja njegove izjave netom pobjegao iz kninskog 
zatvora), kao i Luce Buro, prognanice s područja Konavala, esej autora ovoga teksta i brojnih 
drugih, ukupno nas 89. A Lydia Scheuermann Hodak, spisateljica i dramatičarka, u svojim 
knjigama Žena u svilenoj košulji, zatim u dva dijela knjige Zmija oko vrata i njezinu ponovljenom 
izdanju, ratnoj drami Žene, ljubav i ratovi te u knjizi Frezije i još ponešto (eseji koji imaju karakter 
dnevnika jer su označeni datumima) obrađuje istu problematiku s područja istočne Slavonije, 
poglavito Osijeka. Ali i njezinu dramskom djelu, tj. tragikomediji s tematikom iz Domovin- 
skog rata Zurim, dolazi mi moja maserka, čiju je praizvedbu, u režiji Vlatka Dulića, izveo ansambl 
Bjelovarskoga kazališta 28. ožujka 1998. kao prvo djelo izvedeno na pozornici tog, 1997. godine 
obnovljenog, kazališta (vidjeti: M. Medar, Od podruma do zvijezda. 15 godina Bjelovarskog kaza- 
lišta / katalog izložbe/, Gradski muzej Bjelovar, Bjelovar, 2012., str. 6). Međutim, ovdje treba 
istaknuti i svjetski uspjeh jednog njezina dramskog djela, a to su Slike Marijine o patnji žena i 
djevojčica u Domovinskom ratu, djelo koje je prevedeno na osam jezika i s velikim uspjehom 
izvedeno na svjetskim pozornicama te uvršteno u obveznu literaturu za studente komparati- 
vistike i dramske umjetnosti u Americi i Argentini te na Kazališnoj akademiji u Aleksandriji! 

Wartime Diaries with an Emphasis on the Homeland War 1991-1995 and the 
Events in Bjelovar 


Summary 


In the introductory part, the following world-known authors are mentioned as 
examples of diary keeping: Anna Frank, Andrć Gide and Thomas Mann. The diaries 
by Croatian authors Dragojla Jarnević, a member of the Croatian Revival Movement, 
and Josip Pavičić from Bjelovar, are further mentioned. For the purposes of this 
study, an insight is offered into the diaries kept during World War One by Iso Krš- 
njavi, Ivo Vojnović and Miroslav Krleža, as well as the Imperial and Royal Varaždin 
Infantry Regiment no. 16, which was seated in Bjelovar. As testimonies from World 
War Two, diaries by Josip Horvat, Miroslav Krleža and Vladimir Dedijer, from all of 
which brief quotes are given, are of major importance. 

The Homeland War is the topic of the diaries kept by two Croatian writers — An- 
tun Šimunić and Stjepan Tomaš from Osijek, while Martin Barić brings the writings 
kept by those who had been performing continuous attacks on Karlovac during a 
period of four years. For the Bjelovar-Bilogora County and its margin areas, war- 
time testimonies of significance may — partly in the diary form — be found in the 
books by Nikola Ivkanac and Stjepan Ivanić. A further particularly important diary 
is the one that was written by medical doctor Marica Topić Sinjaković. 

In this paper, the author brings the testimonies of the events in Bjelovar during 
the Homeland War, starting with the beginning of the attack on Bjelovar on Sunday, 
29 September 1991, and the events that had followed during the following days. The 
testimonies rely on the book by Zoran Filipović — Dnevnik smrti 1991. (The Diary of 
Death 1991) and the author's own book entitled Bjelovarski ratni tjedan — dnevnički 
zapisi 1991. (The Bjelovar War Week — The Diary of 1991). The author refers to three 
additional events not registered in his book. 

Finally, an excerpt from the diary kept by Anica Marić, a displaced person from 
Vukovar, in which she describes the stopping of the bus convoy from Vukovar in 
Bjelovar, as well as her experience that day in Bjelovar, is given. 


Keywords: Bjelovar; diaries; World Wars One and Two; Homeland War. 

